ใบตองแห้ง: 6 ตุลา อนาคตใหม่
เพียง 10 วัน หลังจากพรรคอนาคตใหม่ได้รับเลือกจากประชาชนล้นหลาม 6215928 คน ถ้าไม่โดนสูตรปาร์ตี้ลิสต์พิสดาร ซึ่งตัดคะแนน 5.8 แสนเสียง ไปให้พรรค 3-4 หมื่น ก็จะได้ส.ส.หน้าใหม่เข้าสภา 87 คนเพียง 10 วัน ธนาธร จึงรุ่งเรืองกิจ ก็โดนหมายเรียก ม.116 ม.189 ฐานยุยงปลุกปั่น เป็นภัยต่อความมั่นคง ที่ คสช.ขุดเหตุการณ์ปี 58 มาแจ้งความ ปิยบุตร แสงกนกกุล ก็โดนหมายเรียก ปอท. ฐานอ่านแถลงการณ์ยุบพรรคไทยรักษาชาติจะบอกว่าเป็นเรื่องความมั่นคง ทุกอย่างว่าตามกฎหมาย ขอให้เชื่อมั่นกระบวนการยุติธรรม แล้วใครกันที่มีอำนาจบังคับใช้และตีความกฎหมายนี่ยังมีกรณีที่แห่ออกมากล่าวหาธนาธร ว่าโอนหุ้นสื่อหลังสมัครรับเลือกตั้ง ทั้งที่โชว์ใบโอนหุ้น ก็ยังตั้งแง่ หาว่ามีพิรุธ สื่อฝ่ายตรงข้าม (ซึ่งบางค่ายก็ส่งเมียสมัครรับเลือกตั้ง) พาดหัวเย้ยหยัน อีก 20 ปี ฟ้ารอพ่อกลับมาได้ไหม ทำนองว่าจะโดนทั้งตัดสิทธิและติดคุกขณะเดียวกัน ก็มีสื่อตัดทอนคำอภิปรายปิยบุตร มาใช้ปลุกความเกลียดชัง ทั้งที่พูดไว้เมื่อ 6 ปีก่อน มีคลิปถ่ายทอด ใครก็หาฟังได้ ผ่านยุค คสช. 5 ปี ไม่เคยแจ้งเอาผิด ม.112 แต่ตอนนี้ ดาวสยามยุคใหม่ ปลุกให้คนโกรธแค้นแทบจะมาเข่นฆ่าทำร้ายเลขาธิการพรรคอนาคตใหม่จะว่าไป พรรคอนาคตใหม่ก็ทำให้หวนคิดถึงขบวนการนักศึกษา คนรุ่นใหม่ที่ต้องการเปลี่ยนแปลงสังคมยุค 2516-2519 หวนคิดถึงพรรคพลังใหม่ พรรคสังคมนิยม พรรคแนวร่วมสังคมนิยม ที่สร้างปรากฏการณ์ในการเลือกตั้ง 2518 แต่ถูกทำลายด้วยการปลุกกระแส ขวาพิฆาตซ้าย ดร.บุญสนอง บุณโยทยาน เลขาธิการพรรคสังคมนิยมถูกยิงตาย นักศึกษาถูกฆ่าเกลื่อนธรรมศาสตร์เมื่อ 6 ตุลา ต้องหนีเข้าป่าจับปืน แต่พ่ายแพ้ พอฝ่ายอนุรักษนิยมปรับตัวกุมอำนาจได้มั่นคง ก็สวมบทผู้ใหญ่มีเมตตา 66/23 รับกลับมา แต่ทำลายพลังที่จะเปลี่ยนแปลงจนราบคาบพรรคอนาคตใหม่สร้างปรากฏการณ์ตื่นตะลึง พร้อมสร้างความตื่นตระหนก ให้เครือข่ายอำนาจอนุรักษนิยม ซึ่งก่อนเลือกตั้งก็โหมทำลาย แต่ไม่คาดคิดว่าจะชนะมากมายปานนี้ อย่างเก่ง 10-20 เก้าอี้ จึงกลายเป็นความหวาดกลัวอ้าว ทำไมล่ะ ไหนว่าอยากเห็นการเมืองน้ำดี อยากเห็นคนหน้าใหม่ไม่ซื้อเสียง พรรคอนาคตใหม่ก็หาเสียงอย่างใสสะอาดไม่ใช่หรือ ไม่ได้ใช้ระบบอุปถัมภ์ หัวคะแนน ผู้สมัครโนเนมชนะอย่างพลิกความคาดหมาย ล้มยักษ์หลายเขต เพราะประชาชนเบื่อหน่ายการเมืองเก่า ทั้งคนเคยเอาทักษิณไม่เอาทักษิณ อย่าง ส.ศิวรักษ์ อย่างหมอสุภัทร ฮาสุวรรณกิจ ก็ประกาศเลือกอนาคตใหม่แต่อำนาจอนุรักษนิยมไม่ต้องการเห็นการเมืองน้ำดี พวกเขาเอาการเมืองน้ำดูด เพื่อให้เห็นว่านักการเมืองมันชั่ว คนดีต้องมาจากแต่งตั้งเท่านั้น พลังอนาคตใหม่มันน่ากลัว เพราะเป็นตัวแทนของคนรุ่นใหม่ที่ต้องการเห็นประเทศเป็นประชาธิปไตยอย่างแท้จริง ปฏิรูปกองทัพ เอาทหารออกจากการเมือง ลดความเหลื่อมล้ำ ลดอำนาจรัฐราชการมันไม่ใช่เพียงระยะสั้น ที่เป็นก้างขวางการสืบทอดอำนาจ แม้ตั้งรัฐบาลได้ ธนาธร ปิยบุตร เข้าสภาไปเป็นฝ่ายค้านก็น่ากลัว เพราะในสภาพที่เพื่อไทยไม่มีหัว ธนาธรคือผู้นำฝ่ายค้านโดยปริยายถึงวันนี้ พวกเสื้อแดงท้าเดิมพัน ฟ้ารักพ่อ 100 เอา 1 ธนาธร ปิยบุตร อนาคตไม่ต่างจากทักษิณ ธนาธรไม่ติดคุกก็ถูกตัดสิทธิ ปิยบุตรไม่ถูกยิงตายแบบบุญสนอง ก็อาจต้องลี้ภัยถ้าเป็นอย่างนั้นจริง ไม่เกรงใจ 6.2 ล้านเสียงเลยหรือ ถามหน่อย จะมีใครกล้าลุกฮือ เพราะทุกอย่างเป็นไปตาม กฎหมาย ผบ.ทบ.ก็บอกแล้วไง ไม่ยอมให้เกิดการเมืองท้องถนน ขืนออกมาก็มีแต่ไอ้พวกหน้าเดิมๆ จ่านิว เอกชัย ฯลฯ นักศึกษาที่ไล่ กกต.ตามมหาวิทยาลัยต่างๆ ก็น่าจะมีเบื้องหลังประวัติศาสตร์อาจซ้ำรอย 6 ตุลา เพียงแต่ไม่ฆ่าฟัน เด็ดหัวด้วย กฎหมาย สลายพลังคนรุ่นใหม่ เดี๋ยวจบไปทำงาน ก็จะยอมรับความเป็นจริงสังคมไทย เราอยู่กันด้วยระบบอุปถัมภ์วิ่งเต้นเส้นสาย ไม่ต้องมีหลักการ แต่มีผู้หลักผู้ใหญ่เป็นหลักธรรม 
เพียง 10 วัน หลังจากพรรคอนาคตใหม่ได้รับเลือกจากประชาชนล้นหลาม 6215928 คน ถ้าไม่โดนสูตรปาร์ตี้ลิสต์พิสดาร ซึ่งตัดคะแนน 5.8 แสนเสียง ไปให้พรรค 3-4 หมื่น ก็จะได้ส.ส.หน้าใหม่เข้าสภา 87 คนเพียง 10 วัน
ใบตองแห้ง,6 ตุลา,อนาคตใหม่